Návrh
Vyhláška
Ministerstva vnútra Slovenskej republiky
 z ........ 2005,

ktorou sa vykonávajú niektoré ustanovenia zákona č.  /2005 Z.z. o poskytovaní súkromnej bezpečnosti a o zmene a doplnení niektorých zákonov 
(zákon o súkromnej bezpečnosti)

     Ministerstvo  vnútra  Slovenskej  republiky  (ďalej  len "ministerstvo") podľa  § 18 ods. 4, § 19 ods. 12,   20 ods. 5,  § 25, § 27 ods. 4,  § 38 ods. 4,  § 40 ods. 5,  § 54 ods.4,  § 55 ods. 3, § 56 ods. 8,   § 58 ods. 2,   § 62 ods. 2,   § 64 ods. 3,   § 68 ods. 4,   § 71 ods. 5,   § 86 ods. 5         a § 93 ods.6 zákona č. ...../2005 Z.z.. o poskytovaní súkromnej bezpečnosti a o zmene a doplnení niektorých zákonov (zákon o súkromnej bezpečnosti)  ustanovuje:

Obsah a priebeh kvalifikačnej  skúšky
(K § 18 ods. 4)

§ 1
Termín, miesto a obsahové zameranie kvalifikačnej skúšky

Termín a miesto konania kvalifikačnej skúšky oznámi ministerstvo uchádzačovi                      o kvalifikačnú skúšku  najmenej 30 dní pred jej konaním; ministerstvo súčasne zašle uchádzačovi o kvalifikačnú skúšku obsahové zameranie kvalifikačnej skúšky so zoznamom študijnej literatúry.
§ 2
Priebeh kvalifikačnej skúšky
(1)	Kvalifikačná skúška sa vykonáva ústne.
(2)	Uchádzač o kvalifikačnú skúšku si vyberá dve skúšobné otázky; na odpoveď sa môže pripraviť písomne počas 15 minút. Ústna skúška nesmie trvať dlhšie ako 30 minút.
(3)	Vedomosti sa hodnotia takto:
a)	vyhovel, ak preukázal odborné vedomosti v potrebnom rozsahu,
b)	nevyhovel, ak nepreukázal odborné vedomosti v potrebnom  rozsahu.

(4)	Skúšobná komisia sa uznáša väčšinou hlasov.

(5)	Skúšobná komisia v protokole o priebehu kvalifikačnej skúšky uvedie titul, meno, priezvisko, rodné číslo a miesto trvalého pobytu absolventa kvalifikačnej skúšky a výsledok kvalifikačnej skúšky. Tieto údaje uvedie aj v osvedčení o vykonaní kvalifikačnej skúšky.

§ 3
Vylúčenie z kvalifikačnej skúšky

     Ak sa účastník kvalifikačnej skúšky na kvalifikačnej skúške správa nedisciplínovane alebo nedovoleným spôsobom, predseda skúšobnej komisie môže účastníka kvalifikačnej skúšky vylúčiť z kvalifikačnej skúšky. Za nedisciplínovaný alebo nedovolený spôsob správania sa považuje:
a)	používanie písomných,  zvukových, obrazových alebo iných pomôcok, ktoré nie sú určené na vykonanie kvalifikačnej skúšky,
b)	získavanie informácií od iných účastníkov kvalifikačnej skúšky alebo iných osôb,
c)	poskytovanie informácií iným uchádzačom o kvalifikačnú skúšku,
d)	opustenie miestnosti konania kvalifikačnej skúšky bez súhlasu predsedu skúšobnej komisie,
e)	nesprávne uvádzanie údajov do protokolu o priebehu kvalifikačnej skúšky,
f)	vyrušovanie alebo iné marenie priebehu kvalifikačnej skúšky.

§ 4
Neúčasť na kvalifikačnej skúške

(1)	Uchádzačovi o kvalifikačnú skúšku, ktorý sa na kvalifikačnú skúšku nemohol dostaviť zo závažných dôvodov a tieto doložil a svoju neúčasť riadne ospravedlnil, určí ministerstvo náhradný termín a miesto konania kvalifikačnej skúšky, a to najmenej 30 dní pred jej konaním.
(2)	Uchádzač o kvalifikačnú skúšku, ktorý sa na kvalifikačnú skúšku nedostavil bez riadneho a včasného ospravedlnenia, môže vykonať  kvalifikačnú skúšku iba na základe novej prihlášky. Novú prihlášku môže podať až po uplynutí jedného roka od určeného termínu kvalifikačnej skúšky. 

§ 5
Opravná kvalifikačná skúška

 O opravnej kvalifikačnej skúške platia primerane ustanovenia § 1 až 4.

Obsah odbornej prípravy, obsah a priebeh skúšky odbornej spôsobilosti 
(K § 19 ods. 12)

§ 6
Odborná príprava 

(1)	Akreditovaná osoba na skúšku odbornej spôsobilosti (ďalej len „skúška“) typu S zabezpečí odbornú prípravu najmenej v tomto rozsahu:
a)	základy o práve Slovenskej republiky                                                                     3 hodiny
b)	Ústava Slovenskej republiky a právna úprava ľudských práv a slobôd                  3 hodiny 
c)	právne predpisy v oblasti poskytovania súkromnej bezpečnosti                            6 hodín
d)	základy trestného práva                                                                                           5 hodín
e)	základy kriminalistiky                                                                                             5 hodín
f)	zákon o priestupkoch a správny poriadok                                                               4 hodiny 
g)	zákon o Policajnom zbore, zákon o obecnej polícii,                                                         zákon o Železničnej polícii a zákon o Vojenskej polícii                                         4 hodiny
h)	teória vykonávania zásahov                                                                                     6  hodín                         
i)	praktický výcvik taktiky a techniky zásahov                                                           8  hodín
j)	zdravotná príprava                                                                                                   4 hodiny
k)	požiarna príprava                                                                                                     2 hodiny.

(2)	Akreditovaná osoba na skúšku typu P zabezpečí odbornú prípravu najmenej v tomto rozsahu:
a)	základy o práve Slovenskej republiky                                                                     4 hodiny
b)	Ústava Slovenskej republiky a právna úprava ľudských práv a slobôd                  4 hodiny 
c)	právne predpisy v oblasti poskytovania súkromnej bezpečnosti                           10 hodín
d)	základy trestného práva                                                                                           6 hodín
e)	základy kriminalistiky                                                                                             6 hodín
f)	zákon o priestupkoch a správny poriadok                                                               6 hodín 
g)	zákon Policajnom zbore, zákon o obecnej polícii, zákon o Železničnej 
       polícii a zákon o Vojenskej polícii                                                                          6 hodín
h)	teória vykonávania zásahov                                                                                    6 hodín                         
i)	praktický výcvik taktiky a techniky zásahov                                                           8 hodín
j)	zdravotná príprava                                                                                                   4 hodiny
k)	požiarna príprava                                                                                                     2 hodiny

(3) Akreditovaná osoba odbornú prípravu v skrátenej forme zabezpečí najmenej v tomto rozsahu:
a) právne predpisy v oblasti poskytovania súkromnej bezpečnosti                                6 hodín
b) základy trestného práva                                                                                              5 hodín
c) teória vykonávania zásahov                                                                                        6 hodín
d) praktický výcvik taktiky a technicky zásahov                                                            8 hodín.

(3)	Vyučovacia hodina trvá 45 minút. Pri prednáške možno spojiť dve vyučovacie hodiny. 

(4)	Odbornú prípravu možno vykonávať v skupine s maximálnym počtom 30 uchádzačov. Odborná príprava na jednotlivé typy skúšky sa vykonáva samostatne. O skončení odbornej prípravy akreditovaná osoba absolventovi vydá potvrdenie. Potvrdenie obsahuje:
a)	obchodné meno akreditovanej osoby, číslo licencie,
b)	meno, priezvisko, titul, dátum narodenia absolventa,
c)	termín konania odbornej prípravy, 
d)	podpis riaditeľa školiaceho strediska a odtlačok pečiatky akreditovanej osoby.

§ 7
Obsah a priebeh skúšky odbornej spôsobilosti

      (1) Skúška má dve časti, písomný test a ústnu časť. Obidve časti skúšky sa konajú v   jednom dni. Podmienkou účasti na ústnej časti skúšky je úspešné zvládnutie písomného testu.
 
      (2) Pred začatím skúšky overí skúšobná komisia totožnosť uchádzača, overí, či absolvoval odbornú prípravu a poučí ho o spôsobe vykonania skúšky.

     (3) Skúšky jednotlivých typov sa konajú oddelene.

§  8
Písomný test

     (1) Písomný test pre typ skúšky S obsahuje 24 otázok s tromi odpoveďami, z ktorých jedna je správna. 

(2)	Písomný test pre typ skúšky P obsahuje 36 otázok s tromi odpoveďami, z ktorých je jedna správna.

(3)	Čas na vypracovanie testu je 40 minút vrátane vypísania osobných údajov. Jednotlivé otázky sa hodnotia podľa náročnosti jedným až tromi bodmi. Na úspešné zvládnutie testu skúšky typu S je potrebné získať minimálne 80 % bodov z maximálneho počtu bodov; Na úspešné zvládnutie testu skúšky typu P je potrebné získať minimálne 90 % bodov z maximálneho počtu bodov.

§ 9
Ústna časť skúšky

(1)	Na ústnu časť skúšky si uchádzač vyberie dve otázky. Na odpoveď sa môže pripraviť písomne počas 15 minút. Odpovedať môže najdlhšie 30 minút. 
(2)	Hodnotenie ústnej časti skúšky, na návrh jednotlivých členov skúšobnej komisie, schvaľuje skúšobná komisia  väčšinou hlasov.

§ 10
Hodnotenie skúšky

(1)	Uchádzač na skúške vyhovel, ak získal potrebný počet bodov z písomného testu a pri ústnej časti skúšky preukázal odborné vedomosti. Inak nevyhovel.
(2)	Výsledok skúšky oznámi uchádzačovi predseda skúšobnej komisie po skončení skúšky.
(3)	Na vylúčenie zo skúšky platí primerane ustanovenie § 3.

§ 11

(1)	Pri skúške môže byť prítomný riaditeľ školiaceho strediska, zástupca akreditovanej osoby, osoba vykonávajúca odbornú prípravu, zástupca prevádzkovateľa bezpečnostnej služby, v ktorej je uchádzač zamestnaný a zástupca právnickej osoby alebo fyzickej osoby, v ktorej uchádzač má vykonávať fyzickú ochranu, pátranie, odbornú prípravu alebo poradenstvo. So súhlasom predsedu skúšobnej komisie pri skúške môžu byť prítomné aj iné osoby, ktoré preukážu dôvody, pre ktoré chcú byť pri skúške prítomné. Prítomné osoby nemôžu zasahovať do priebehu skúšky odbornej spôsobilosti, ani nijakým spôsobom ovplyvňovať jej priebeh. Predseda skúšobnej komisie môže vykázať prítomné osoby z miesta konania skúšky. Pri hodnotení výsledkov skúšky tieto osoby nemôžu byť prítomné.
(2)	Skúšobná komisia umožní na požiadanie uchádzača, ktorý na písomnom teste nevyhovel, nahliadnuť do zápisnice o priebehu skúšky odbornej spôsobilosti.  

§ 12
Preukaz odbornej spôsobilosti
(K § 20 ods. 5)

(1)	Preukaz odbornej spôsobilosti typu S, je tlačivo s rozmermi 99 x 68 mm s nápisom     „MINISTERSTVO VNÚTRA SLOVENSKEJ REPUBLIKY PREUKAZ ODBORNEJ SPÔSOBILOSTI, číslo S 000000“ s identifikačnými údajmi držiteľa, miestom a dátumom jeho vydania, odtlačkom pečiatky ministerstva a podpisom osoby, ktorá ho vydala.

(2)	Preukaz odbornej spôsobilosti typu P, je tlačivo s rozmermi 99 x 68 mm s nápisom „MINISTERTVO VNÚTRA SLOVENSKEJ REPUBLIKY PREUKAZ ODBORNEJ SPÔSOBILOSTI, číslo P 000000“ s identifikačnými údajmi držiteľa, miestom a dátumom jeho vydania, odtlačkom pečiatky ministerstva a podpisom osoby, ktorá ho vydala.

(3)	Vzory preukazov odbornej spôsobilosti sú uvedené v prílohe č. 1.

Vzory žiadostí o udelenie licencie, požiadavky
 na farebné vyobrazenie rovnošiat a vzory licencií
(K § 25, § 27 ods. 4, § 64 ods. 3, § 68 ods. 4, § 71 ods. 5)

§ 13

Vzor žiadosti o udelenie licencie na prevádzkovanie strážnej služby, detektívnej služby, odbornej prípravy a poradenstva, (ďalej len "bezpečnostná služba") a technickej služby je uvedený v prílohe č. 2. 

§ 14

Farebné vyobrazenie rovnošaty musí obsahovať pohľad na rovnošatu z prednej strany, z obidvoch bočných strán a zo zadnej strany na kontrastnom pozadí; vyobrazenie musí mať minimálny rozmer 9 x 13 cm. Ak má rovnošata rôzne obmeny, napríklad letná, zimná a podobne, farebné vyobrazenie musí obsahovať všetky možné obmeny. 

§ 15

Vzory licencií sú uvedené v prílohách č. 3 až 12. 

§ 16
Evidencia zmlúv o poskytovaní bezpečnostnej služby
(K § 38 ods. 4)

(1) Prevádzkovateľ bezpečnostnej služby a technickej služby v evidencii zmlúv o poskytovaní bezpečnostnej služby vedie
a)	číslo zmluvy,
b)	obchodné meno, sídlo právnickej osoby alebo miesto trvalého pobytu fyzickej osoby, ktorá uzatvorila zmluvu,
c)	druh služby a dátum poskytovania služby podľa § 3 až 5 alebo 7 zákona s uvedením konkrétnych bodov,
d)	prílohy zmluvy,
e)	u detektívnej služby meno, priezvisko a číslo identifikačného preukazu osoby poverenej pátraním, ktorá plnila zmluvu.

(2)	Zmluvy o poskytovaní bezpečnostnej služby sa ukladajú v samostatnom zväzku. Záverečné správy o plnení zmluvy o poskytovaní bezpečnostnej služby sú prílohou zmluvy. Zmeny údajov podľa odseku 1 sa uvádzajú v prílohe zmluvy v poradí, ako po sebe nasledujú. 

§ 17
Obsah štatistických údajov a vzor výkazu štatistických údajov
(K § 40 ods. 5)

Obsah štatistických údajov a vzor štatistického výkazu je uvedený v prílohe č. 13.

§ 18
Identifikačný preukaz
(K § 54 ods. 4)

(1)	Identifikačný preukaz je biele tlačivo s čiernou predtlačou s rozmermi 99 x 68 mm, ktoré je po čitateľnom vyplnení čiernym písmom ustanovených údajov a nalepení fotografie zatavené v priehľadnej bezfarebnej termoplastovej fólii. Fotografia na identifikačnom preukaze je zhotovená na hladkom, lesklom polokartóne s rozmermi 30 x 35 mm a zobrazuje skutočnú podobu osoby v trojštvrťovom profile. Výška vyhotovenia priezviska je najmenej 10 mm. Šírka písma je úmerná výške písma. Vzor identifikačného preukazu je uvedený v prílohe č. 14.

(2)	Identifikačný preukaz na výkon fyzickej ochrany má označenie F, identifikačný preukaz na výkon pátrania má označenie D, identifikačný preukaz na odbornú prípravu má označenie O.

§19
Znak bezpečnostnej služby
(K § 55 ods. 3, § 64 ods.3)

(1)	Rovnošatový znak je elipsovitého tvaru s pozdĺžnou osou minimálne 70 mm a maximálne 90 mm a zvislou osou minimálne 50 mm a maximálne 60 mm. Na okraji rovnošatového znaku je po celom obvode farebne oddelený pás, v ktorého hornej časti je nápis SÚKROMNÁ BEZPEČNOSTNÁ SLUŽBA; ak ide o vlastnú ochranu je nápis VLASTNÁ OCHRANA. V strede rovnošatového znaku je veľkými písmenami najmenej výšky 20 mm zhotovená skratka SBS, pod ktorou môže byť uvedený názov súkromnej bezpečnostnej služby; ak ide o vlastnú ochranu skratka VO, pod ktorou môže byť uvedené obchodné meno fyzickej osoby alebo právnickej osoby, ktorá vlastnú ochranu prevádzkuje. Názov súkromnej bezpečnostnej služby alebo vlastnej ochrany sa vyhotoví menšími písmenami ako skratka SBS alebo VO. Písmená sa vyhotovujú v kontrastnom odlíšení od podkladu.
(2)	Rovnošatový znak uvedený v odseku 1 musí byť
a)	viditeľne umiestnený na ľavej strane rovnošaty vo výške pŕs,
b)	v kontrastnom vyhotovení k rovnošate tak,
aby sa vzájomne neprekrýval s iným označením na rovnošate.
(4)  Vzor rovnošatového znaku, ktorým sa označuje, že ide o súkromnú bezpečnostnú službu, je uvedený v prílohe č. 15. Vzor rovnošatového znaku, ktorým sa označuje, že ide o vlastnú ochranu, je uvedený v prílohe č. 16.

Evidencie
vedené bezpečnostnými službami

§ 20 
Evidencia osôb
(K § 56 ods. 8, § 58 ods. 2, § 62 ods. 2)

Prevádzkovateľ bezpečnostnej služby  v samostatnej evidencii osôb poverených výkonom fyzickej ochrany, pátrania, odbornej prípravy a poradenstva vedie:
a)	priezvisko, meno, titul, rodné číslo, miesto trvalého pobytu,  dátum prijatia do pracovného pomeru, miesto výkonu práce  dojednané v pracovnej zmluve, dátum a dôvod skončenia  pracovného pomeru,
b)	číslo preukazu odbornej spôsobilosti,
c)	číslo identifikačného preukazu.

§ 21
Evidencia služieb
(K § 56  ods. 8, § 58 ods. 2)

(1) Prevádzkovateľ strážnej služby alebo prevádzkovateľ detektívnej služby v evidencii služieb vedie
a)	dátum služby, druh služby podľa bodov uvedených v § 3 zákona, časové vymedzenie služby (hodina, minúty od – do),
b)	miesto výkonu služby (označenie objektu, stanovište),
c)	priezvisko, meno, titul a číslo identifikačného preukazu osoby poverenej výkonom fyzickej ochrany.

(2) Prevádzkovateľ strážnej služby alebo prevádzkovateľ detektívnej služby alebo nimi poverená osoba, vyplní údaje uvedené v odseku 1 najmenej šesť hodín pred začatím výkonu služby. Ak dôjde k zmene údajov uvedených v odseku 1 písm. a), zmenu vyznačí ihneď po tom, čo zmena nastala, tak, aby pôvodné údaje zostali čitateľné.

§ 22
Evidencia zásahov
 (K § 56 ods. 8, § 58 ods. 2)

(1)	Prevádzkovateľ bezpečnostnej služby v evidencii zásahov vedie:
a)	dátum služby a druh služby členenej podľa bodov uvedených v § 3 písm. a) zákona,
b)	presný čas a dôvod zásahu,
c)	priezvisko, meno, titul a číslo identifikačného preukazu  osoby, ktorá zásah  vykonala alebo sa na ňom zúčastnila,
d)	vecné bezpečnostné prostriedky alebo iné technické prostriedky použité pri  zásahu,
e)	priezvisko, meno, titul, rodné číslo a miesto pobytu osoby, proti ktorej bol  zásah vedený, ak táto osoba bola zistená,
f)	výsledok zásahu,
g)	dátum a čas oznámenia zásahu miestne príslušnému útvaru  Policajného zboru; číslo identifikačného preukazu osoby, ktorá zásah oznámila.
(2)	Údaje uvedené v odseku 1 uvedie zakročujúca osoba aj v zázname o zásahu.

§ 23
Inšpekčná kniha dozoru
(K § 56 ods. 8, § 58 ods. 2, § 62 ods. 2)

     (1) V inšpekčnej knihe dozoru sú dva po sebe nasledujúce listy označené rovnakým poradovým číslom. Uvádza sa v nej záznam o výkone štátneho dozoru, kontroly alebo kontroly činnosti. Inšpekčná kniha dozoru sa vedie v knihe s pevnou nerozoberateľnou väzbou, ktorá obsahuje tieto údaje:
a)	dátum vykonania štátneho dozoru, kontroly alebo kontroly činnosti,
b)	miesto vykonania štátneho dozoru, kontroly alebo kontroly činnosti,
c)	priezvisko, meno a funkčné zaradenie toho, kto štátny dozor, kontrolu alebo kontrolu činnosti vykonal,
d)	priezvisko, meno a funkčné zaradenie toho, kto bol pri výkone štátneho dozoru, kontroly alebo kontroly činnosti prítomný, 
e)	zistenia štátneho dozoru, kontroly alebo kontroly činnosti,
f)	priezviská, mená a podpisy osôb vykonávajúcich štátny dozor, kontrolu alebo kontrolu činnosti, 
g)	priezviská, mená a podpisy osôb prítomných pri výkone štátneho dozoru, kontroly alebo kontroly činnosti.

(2) Kópiu záznamu o výkone štátneho dozoru, kontroly alebo kontroly činnosti zamestnanec alebo príslušník orgánu dozoru alebo príslušník Policajného zboru z inšpekčnej knihy dozoru vyberie na ďalšie konanie.

§ 24
Spoločné ustanovenia 
(K § 16, 20 až 23 vyhlášky)

(1)	Evidencie podľa § 16, 20 až 23 a 93 ods. 6 zákona, sa vedú v knihách, v ktorých sú listy očíslované, previazané špagátom, ktorý je na vnútornú stranu obalu knihy prilepený lepiacou páskou. Na lepiacej páske je podpis prevádzkovateľa, ktorý je fyzickou osobou alebo podpis štatutárneho orgánu alebo podpis člena štatutárneho orgánu prevádzkovateľa, ktorý je právnickou osobou s odtlačkom pečiatky, ak má prevádzkovateľ pečiatku tak, aby najmenej jednou tretinou podpis aj odtlačok pečiatky presahoval na vnútornú stranu obalu knihy. Na vnútornej strane obalu knihy sa uvádza koľko kniha obsahuje listov a kedy bola daná do používania a na konci sa uvedie meno, priezvisko a podpis prevádzkovateľa, ktorý je fyzickou osobou alebo štatutárneho orgánu alebo člena štatutárneho orgánu prevádzkovateľa, ktorý je právnickou osobou.
(2)	Evidencie uvedené v § 16 a 20 sa vedú v sídle prevádzkovateľa. Evidencie uvedené v § 21 a 22 a inšpekčná kniha dozoru sa vedú v prevádzke (stráženom objekte). Na vonkajšej strane obalu knihy sa uvedie, pre ktorého prevádzkovateľa a prevádzku (strážený objekt) je kniha vedená.  Evidencie uvedené v § 97 ods. 2 zákona sa vedú v mieste vykonávania odbornej prípravy.

§ 25
Preukaz kontrolóra 
(K § 85 ods. 5)

(1)	Preukaz kontrolóra ministerstva je tlačivo s rozmermi 99 x 68 mm s nápisom v záhlaví PREZÍDIUM POLICAJNÉHO ZBORU. Pod nápisom, v strede preukazu kontrolóra,  je nápis PREUKAZ KONTROLÓRA. Vľavo pod týmto nápisom je uvedené číslo osobnej známky príslušníka Policajného zboru (ďalej len „policajt“) alebo občianskeho zamestnanca orgánu štátneho dozoru, evidenčné číslo preukazu kontrolóra, dátum vydania, podpis prezidenta Policajného zboru a pečiatka so štátnym znakom. Vľavo na preukaze, zhora nadol, je trikolóra a v strede preukazu kontrolóra je farebnou podtlačou znak Policajného zboru. Preukaz kontrolóra je zatavený v priehľadnej bezfarebnej termoplastovej fólii.

(2)	Preukaz kontrolóra krajského riaditeľstva je obdobný preukazu kontrolóra ministerstva. V záhlaví je nápis KRAJSKÉ RIADITEĹSTVO POLICAJNÉHO ZBORU a pod ním sídlo krajského riaditeľstva.

(3)	Na zadnej strane preukazu kontrolóra sú uvedené oprávnenia kontrolóra podľa § 80 ods. 2 zákona s poučením pri nájdení odovzdať preukaz kontrolóra najbližšiemu útvaru Policajného zboru.

§ 26
Účinnosť

Táto vyhláška nadobúda účinnosť 1. januára 2006.